b'\n_START_ARTICLE_\nGateavisa\n_START_PARAGRAPH_\nGateavisa er en norsk opposisjonell avis eller tidsskrift med rot i motkulturen og anarkistbevegelsen. Den kom ut f\xc3\xb8rste gang i juni 1970 som to stensilerte ark under navnet Oslo Gateavis._NEWLINE_Siden har den vokst til en stundom profesjonell avis for dem som f\xc3\xb8ler seg til venstre eller utenfor det meste, og uten forbindelse til etablerte politiske milj\xc3\xb8er. Stilen er ofte frisk, nyskapende og provoserende, andre ganger rotete og infantil. Bladet gj\xc3\xb8r narr av alle slags autorit\xc3\xa6re og puritanske tendenser, og har en blanding av humor, anarkisme, alternativkultur, uh\xc3\xb8ytidelig  omtale av narkotika med mer._NEWLINE_Gateavisa gikk midlertidig inn etter brannen i Hjelmsgate 3 i 2014, men kommer ut igjen, med ny redaksjon, fra 2017.\n_START_SECTION_\nFristedet Hjelmsgate 3\n_START_PARAGRAPH_\nI 1968 var det en gruppe kunstnere  som leide et gammelt, r\xc3\xb8dt hus i Hjelmsgate 3, en sidevei til Bogstadveien i Oslo, hvor Hall\xc3\xa9ns garveri hadde holdt til. Da disse ga opp ble huset st\xc3\xa5ende tomt, men flere marginale virksomheter fylte tomrommet, blant annet et makrobiotisk spisested, den assorterte byhandelen \xc2\xabDalis bart\xc2\xbb og et par andre butikker, samt  fors\xc3\xb8ksgymnasiastene Iben Hjort og \xc3\x98ystein Holter som kalte seg Futurum Forlag og ga ut avisa \xc2\xabPH\xc2\xbb._NEWLINE_Etter hvert ble det inng\xc3\xa5tt leiekontrakt med Oslo kommune, men  huset ble p\xc3\xa5 1970-tallet utsatt for trusler om riving. Etter iherdig innsats ble huset fredet i 1979 av Oslo bystyre. I 1981 ble huset overlevert til \xc2\xabStiftelsen Arbeidskollektivet\xc2\xbb som den dag i dag eier huset. Fortsatt huser stedet blant annet Gateavisa, NORMAL, SON, sykkelverkstedet Jan Pedal, bokkaf\xc3\xa9en \xc2\xabJaap van Huysmands minde\xc2\xbb og det vegetariske \xc2\xabSpisestedet\xc2\xbb. Andre grupper og aktiviteter har ogs\xc3\xa5 kommet og g\xc3\xa5tt i huset, som f.eks Trikkesnikernes Landsforbund._NEWLINE_26. juni 2014 ble huset rammet av brann, og p\xc3\xa5f\xc3\xb8rt store skader.\n_START_SECTION_\nGateavisa blir f\xc3\xb8dt\n_START_PARAGRAPH_\nAvisa PH ble av Arbeidskollektivet omd\xc3\xb8pt til \xc2\xabKimen\xc2\xbb, men kom bare ut med ett eneste nummer under dette navnet, og de langvarige diskusjonene om innholdet for neste utgave munnet aldri ut i noen utgivelse. Vinteren 1970 tok derfor Iben Hjort initiativet til \xc3\xa5 stensilere opp noen  sider med aktuell informasjon om tomme hus som kunne okkuperes. Han fikk hjelp av Jan Bojer, og de satte tittelen \xc2\xabOslo Gateavis\xc2\xbb \xc3\xb8verst p\xc3\xa5 den f\xc3\xb8rste sida. Dermed var Gateavisa f\xc3\xb8dt._NEWLINE_I l\xc3\xb8pet av vinteren og  v\xc3\xa5ren 1970 kom det flere utgivelser, og Arbeidskollektivet aksepterte avisa som sitt organ. Etter \xc3\xa5 ha sl\xc3\xa5tt tilbake framst\xc3\xb8t fra marxist-leninistene i SUF(m-l), som fors\xc3\xb8kte \xc3\xa5 overta stedet, s\xc3\xb8kte de fleste av Arbeidskollektivets medlemmer kontakt med den framvoksende anarkistbevegelsen som spredte avisa over hele landet, og navnet ble derfor endret til bare \xc2\xabGateavisa\xc2\xbb._NEWLINE_Samarbeidet med anarkistene varte heller ikke lenge. Utp\xc3\xa5 h\xc3\xb8sten ble anarkistavisa Folkebladet startet, men det var ofte de samme menneskene som solgte begge avisene.\n_START_SECTION_\nGateavisas innhold\n_START_PARAGRAPH_\nP\xc3\xa5 sitt meste kom bladet ut m\xc3\xa5nedlig, og med et opplag p\xc3\xa5 over 15\xc2\xa0000. Toppen ble n\xc3\xa5dd i mai 78 med 20\xc2\xa0000 trykte aviser._NEWLINE_En av Gateavisas mest kjente bedrifter var da de under valgkampen i 1981 bedrev \xc2\xabgarbagologi\xc2\xbb og stjal s\xc3\xb8ppelet til Gro Harlem Brundtland og K\xc3\xa5re Willoch for deretter \xc3\xa5 offentliggj\xc3\xb8re resultatene over 10 sider. De lagde ogs\xc3\xa5 falske reklamesider med blant annet Coca-Cola, med bilde av nynazisten Erik Bl\xc3\xbccher (GA 5/6 1977), og Volkswagen, med bilde fra Hitlers nedleggelse av grunnsteinen for bilfabrikken i Wolfsburg, (GA 2 1977). Volkswagen i Norge truet med rettssak da de mente at det ut fra markedstester ville v\xc3\xa6re mulig \xc3\xa5 ansl\xc3\xa5 forholdsvis n\xc3\xb8yaktig hvor mye Gateavisas satiriske \xc2\xabannonse\xc2\xbb ville influere p\xc3\xa5 salget av Folkevognen.  De 3\xc2\xa0000 eksemplarene av bladet som Narvesen skulle distribuere ble svartsladdet. Det var ikke den eneste gangen Narvesen stoppet sin distribusjon av Gateavisa eller solgte den med svartsladding._NEWLINE_Gateavisa nr. 4 1977 parodierte forsiden av AKP(m-l)s avis Klassekampen, under navnet \xc2\xabGatekampen. Avisa til Proletariatets Enhetsparti (gate-kjemparane)\xc2\xbb. Ved en rekke valg har Gateavisa lansert fiktive valgplakater for de politiske partiene \xe2\x80\x93 gjerne plakater som bedre enn partienes egne viste hva politikerne egentlig sto for._NEWLINE_Gateavisa var p\xc3\xa5 et tidspunkt p\xc3\xa5 1980-tallet blitt en uberegnelig faktor og fikk s\xc3\xa5ledes ogs\xc3\xa5 et eget oppslag i Pax Leksikon._NEWLINE_Den unorske omtalen av illegale rusmidler, s\xc3\xa6rlig hasj, har v\xc3\xa6rt et tilbakevendende tema, og avf\xc3\xb8dte ogs\xc3\xa5 en egen telefontjeneste, \xc2\xabNarkofonen\xc2\xbb._NEWLINE_Andre temaer som jevnlig har v\xc3\xa6rt behandlet i Gateavisas spalter er husokkupasjoner, gatekamper, politivold, kriminalomsorg, \xc3\xb8kologisk landbruk og boligbygging, piratradioer, alternativ musikk, magi og rus, seksualpolitikk, nakenbading, skolepolitikk, anarkistisk teori og praksis \xe2\x80\x93 samt en rekke andre felter i randsonen av den tradisjonelle offentligheten. Typisk nok var Gateavisa den f\xc3\xb8rste norske publikasjonen som omtalte punken fra innsiden._NEWLINE_Et annet gjennomg\xc3\xa5ende felt i Gateavisas historie har v\xc3\xa6rt annerledes tegneseriene. Ikke bare har avisa helt fra de tidligste tider trykket amerikanske undergrunnstegneserier og formidlet import av slike \xc2\xabcomix\xc2\xbb, den har ogs\xc3\xa5 v\xc3\xa6rt det viktigste publiseringssted for nye norske tegneserier, med navn som Christopher Nielsen, Waldemar Hepstein, Ingvar Ambj\xc3\xb8rnsen, Knut N\xc3\xa6rum, Haakon W. Isachsen og Bob Horn blant bidragsyterne. Gateavisa har ogs\xc3\xa5 trykket plakater av  Kjartan Slettemark.\n_START_SECTION_\nMedarbeidere\n_START_PARAGRAPH_\nForuten  Iben Hjort og Jan Bojer, under psuvdonymet \xc2\xabAnarkoreven\xc2\xbb, var Kari Berg og Lillian S\xc3\xb8nsteby blant de tidlige redaksjonsmedlemmene i Gateavisa. Seinere dukket jusstudenten Audun Engh opp. Han har v\xc3\xa6rt et stabilt element i lange perioder av bladets liv, har v\xc3\xa6rt karakterisert som avisas \xc2\xabgr\xc3\xa5 eminense\xc2\xbb, og brukte med stor selvironi aliaset \xc2\xabJosef S\xc2\xbb som skribent._NEWLINE_Fra Farsund bidro etterhvert Stein Jarving som til og fra og helt fram til sin d\xc3\xb8d i 2005 har bidratt med lange artikler blant annet om \xc3\xb8kologi og sj\xc3\xb8lberging._NEWLINE_I 1979 begynte en diskusjon rundt arbeidsfrihet i Gateavisa. Inspirert fra Danmark oppsto Sammenslutningen av Bevisst Arbeidssky Elementer (Norge) \xe2\x80\x93 SABAE(N). Sivil\xc3\xb8konom Christian Venner\xc3\xb8d var sentral som ideolog og ga etterhvert ut boken \xc2\xabArbeid mindre \xe2\x80\x93 lev mer! Hvordan jeg sluttet \xc3\xa5 la meg plage og begynte \xc3\xa5 sky jobben\xc2\xbb i 1982 p\xc3\xa5 Universitetsforlaget. Senere startet han og Carsten O. Five bladet Dine Penger. Venner\xc3\xb8d har hele tiden fortsatt \xc3\xa5 kalle seg anarkist, og har hevdet at Dine Penger var Gateavisas \xc3\xb8konomi-bilag._NEWLINE_En annen av Gateavisas sentrale medarbeidere var Syphilia Morgenstierne, et alias for Mari Toft. I 1979 skrev hun en bok om reggaemusikk for Gyldendal. Pseudonymet ble n\xc3\xa5 kjent i den store offentlighet og ikke bare i en engere krets. Dermed v\xc3\xa5knet familien Morgenstierne, som gikk til rettssak fordi de mente at hun misbrukte navnet deres, ikke s\xc3\xa5 mye for etternavnet som ved sammenstillingen med fornavnet. Det ble full frifinnelse siden navnet var et pseudonym. Syphilia grunnla i 1995 tidsskriftet Prosa for skribentorganisasjonen Norsk faglitter\xc3\xa6r forfatter- og oversetterforening, og fungerte som redakt\xc3\xb8r helt til hun i 1999 kom i konflikt med en p\xc3\xa5troppende leder i NFFO etter et satirisk oppslag om forlagsmogulene i Aschehoug og Gyldendal. I 1999 ga Pax forlag ut Syphilias bok Elsk deg rik. Anarkistiske l\xc3\xb8sninger p\xc3\xa5 verdensproblemene. I dag har Syphilia sitt eget forlag \xe2\x80\x93 Forlaget Fritt og Vilt._NEWLINE_Thomas Hylland Eriksen var en tid redaksjonssekret\xc3\xa6r, og fikk sin intellektuelle oppv\xc3\xa5kning i avisen, selv om han etter en stund \xc3\xb8nsket \xc3\xa5 lage en annen avis enn Gateavisa og fikk den omd\xc3\xb8pt til \xc2\xabGlasnost\xc2\xbb i noen utgaver f\xc3\xb8r Gateavisa fant tilbake til seg selv. Hylland Eriksen gikk senere videre og ble blant annet redakt\xc3\xb8r av det tradisjonsrike tidsskriftet Samtiden._NEWLINE_Andre sentrale Gateavister gjennom \xc3\xa5rene er Ragnar Braastad Myklebust, Arnstein Bj\xc3\xb8rkly, \xc3\x98yvind Viestad, Bj\xc3\xb8rn R. Berge, Nina Dessau, Lasse T\xc3\xb8mte, Marit Eriksen, Eli Seglen, Jan Rustad, Petter Lindstad, Gro Reite, Jon Sveinbj\xc3\xb8rn Jonsson, Inge Matland, Jon Erland Madsen, Inger \xc3\x98stenstad, Kjetil Wiedsvang, Jon Rognlien og Leonard Borgzinner._NEWLINE_H\xc3\xb8sten 2005 begynte en ny aktiv periode i Gatevisas omskiftende liv. Gateavisa inviterte nye folk til \xc3\xa5 kuppe redaksjonen, og en rekke unge medarbeidere kom til og bl\xc3\xa5ste nytt liv i avisen, blant annet P\xc3\xa5l Flakk og Bjarne Benjaminsen._NEWLINE_Anita Nyholt arbeidet for Gateavisa fra 2003 med utviklingen og oppstarten av Norges f\xc3\xb8rste \xc3\x85pen kanal, f\xc3\xb8rst som styremedlem i foreningen \xc3\x85pen kanal og deretter Foreningen Frikanalen. Den \xc3\xa5pne TV-kanalen \xc2\xabFrikanalen\xc2\xbb ble tilgjengelig p\xc3\xa5 det digitale bakkenettet h\xc3\xb8sten 2008, og ble etter testsendinger offisielt \xc3\xa5pnet 8. januar 2009. Kanalen har konsesjon til 2021. M\xc3\xa5let med den \xc3\xa5pne kanalen er \xc3\xa5 styrke det deltakende demokratiet gjennom \xc3\xa5 gi flere mulighet til \xc3\xa5 ytre seg gjennom TV-mediet. Gateavisas rolle var \xc3\xa5 sikre de sm\xc3\xa5 foreningenes og enkeltpersonenes rett og mulighet til \xc3\xa5 sende._NEWLINE_Gateavisa hadde oppstartsm\xc3\xb8te for egne TV-sendinger i november 2008, og i januar 2009 ble f\xc3\xb8rste episode av GA-TV sendt p\xc3\xa5 Frikanalen. GA-TV har forel\xc3\xb8pig sendt en sesong med seks episoder og er sannsynligvis verdens rimeligste TV-serie, med produksjonskostnader p\xc3\xa5 bare 1600 kroner! At GA-TV ble virkelighet p\xc3\xa5 s\xc3\xa5 kort tid, skyldes iherdig innsats fra de som allerede deltok i avisredaksjonen, at nye gateavister dukket opp, og ikke minst det at profesjonelle steppet inn p\xc3\xa5 idealistisk vis med hjelp.\n_START_SECTION_\nOpplag\n_START_PARAGRAPH_\nGateavisas mest solgte utgave var et nummer i 1978, som n\xc3\xa5dde 20\xc2\xa0000 i opplag. I perioden 1978 \xe2\x80\x93 1983 kom avisen m\xc3\xa5nedlig, i et opplag p\xc3\xa5 16\xc2\xa0000._NEWLINE_I dag (2011) kommer avisen sporadisk, noen ganger i \xc3\xa5ret. Opplaget ligger p\xc3\xa5 om lag 4\xc2\xa0000 eks, hvorav ca. 1\xc2\xa0500 abonnenter.'